
Δευτέρα, 27 Ιουλίου 2026

ΔΕΛΤΙΟ ΤΥΠΟΥ
Θάνατος γυναίκας στη Χαλκιδική – Σύλληψη ημεδαπού στα Νέα Μουδανιά - Τροχαίο ατύχημα με τραυματισμό στον Άγιο Κήρυκο – Παροχή συνδρομής σε ημεδαπό στο Βόλο


	Τις μεσημβρινές ώρες σήμερα, ενημερώθηκε η Λιμενική Αρχή των Νέων Μουδανιών ότι μία 76χρονη ημεδαπή ανασύρθηκε, χωρίς τις αισθήσεις της, από τη θαλάσσια περιοχή παραλίας Ποτίδαιας του Δήμου Ν. Προποντίδας Χαλκιδικής. Η 76χρονη διακομίστηκε με ασθενοφόρο όχημα του ΕΚΑΒ στο Κέντρο Υγείας Νέων Μουδανιών, όπου διαπιστώθηκε ο θάνατός της. Από το Β’ Λιμενικό Τμήμα Νέων Μουδανιών του Κεντρικού Λιμεναρχείου Θεσσαλονίκης, που διενεργεί την προανάκριση, παραγγέλθηκε η διενέργεια νεκροψίας-νεκροτομής στην Ιατροδικαστική Υπηρεσία Θεσσαλονίκης.

*****

	Στη σύλληψη ενός 39χρονου ημεδαπού προέβησαν, τις μεσημβρινές ώρες σήμερα, στελέχη της Λιμενικής Αρχής των Νέων Μουδανιών, για παράβαση των άρθρων 169 του Π.Κ. «Απείθεια» και του 306 του Π.Κ. «Έκθεση», στη θαλάσσια περιοχή «ΧΡΟΥΣΣΩ» του Δήμου Κασσάνδρας. Συγκεκριμένα, ο 39χρονος ιδιοκτήτης επιχείρησης εκμίσθωσης θαλάσσιων μέσων αναψυχής, αρνήθηκε να συνεργαστεί στις υποδείξεις των ανωτέρω στελεχών κατά τον νόμιμο έλεγχο της επιχείρησης. Επιπλέον, διαπιστώθηκε ότι δύο θαλάσσια μοτοποδήλατα (jet ski) είχαν εκμισθωθεί από λουόμενους, οι οποίοι δεν κατείχαν άδεια χειριστή ταχυπλόου, ενώ ο ένας εξ αυτών ήταν ανήλικος. Προανάκριση διενεργείται από το Β’ Λιμενικό Τμήμα Νέων Μουδανιών του Κεντρικού Λιμεναρχείου Θεσσαλονίκης.

*****

	Τις πρωινές ώρες σήμερα, ενημερώθηκε η Λιμενική Αρχή του Αγίου Κηρύκου για τροχαίο ατύχημα που σημειώθηκε επί της Χερσαίας Ζώνης Λιμένα. Συγκεκριμένα, δίκυκλο (Δ/Κ) όχημα με οδηγό έναν 22χρονο ημεδαπό, εξετράπη της πορείας του, με αποτέλεσμα να προσκρούσει σε Ι.Χ.Ε. όχημα, με οδηγό έναν 52χρονο ημεδαπό. Αποτέλεσμα της σύγκρουσης ήταν ο τραυματισμός του 22χρονου, ο οποίος διακομίστηκε με ασθενοφόρο όχημα στο Κέντρο Υγείας Ικαρίας, για ιατρική περίθαλψη. Προανάκριση διενεργείται από τον Λιμενικό Σταθμό Αγίου Κηρύκου.

*****

	Τις πρώτες πρωινές ώρες σήμερα, ενημερώθηκε η Λιμενική Αρχή του Βόλου, για την ύπαρξη ατόμου χωρίς τις αισθήσεις του επί τις Χερσαίας Ζώνης Λιμένα, μπροστά από κατάστημα υγειονομικού ενδιαφέροντος. Στο σημείο έσπευσαν στελέχη Λ.Σ.-ΕΛ. ΑΚΤ., όπου εντόπισαν πεσμένο στο έδαφος έναν 27χρονο ημεδαπό, ο οποίος σύμφωνα με καταγγελία, δέχτηκε επίθεση από αγνώστους. Ο 27χρονος διακομίστηκε με ασθενοφόρο όχημα του ΕΚΑΒ στο «ΑΧΙΛΛΟΠΟΥΛΕΙΟ» Γενικό Νοσοκομείο Βόλου, για παροχή των πρώτων βοηθειών, από όπου και εξήλθε. Προανάκριση διενεργείται από το Κεντρικό Λιμεναρχείο Βόλου, για παράβαση του άρθρου 309 Π.Κ. «Επικίνδυνη σωματική βλάβη». 

